Ședința extraordinară de guvern pentru schimbarea Codului Fiscal a fost amânată.

Conform informațiilor Profit.ro, ședința a fost amânată pentru luni, cu argumentul că "nu au fost primite toate avizele pentru proiectul de modificare a Codului", precum aprobarea Consiliului Legislativ.

Este însă posibil și ca textul pregătit spre aprobare să fie modificat în acest interval.

Atenția asupra Guvernului era foarte mare astăzi, în așteptarea unei decizii, în condițiile în care atât sindicatele, cât și marile organizații ale oamenilor de afaceri au criticat puternic modificările pregătite. Lideri ai confederațiilor sindicale au amenințat și cu grevă.

Ieri seara, premierul Mihai Tudose a convocat pentru astăzi o ședință extraordinară de guvern, el anunțându-i anterior pe oamenii de afaceri că vrea să adopte modificările Codului Fiscal pe 3 noiembrie.În urmă cu o săptămână, oamenii de afaceri venți la consultări cu Guvernul au fost informați că intenția miniștrilor este de a aproba modificarea Codului Fiscal pe 3 noiembrie.

Modificările pregătite, care includ transferul contribuțiilor către angajați, impozit pe cifra de afaceri pentru mai multe firme, dar și deduceri pentru anumite familii cu venituri reduse, reducerea impozitului pe venit și majorarea salariului minim brut, au fost prezentate de Profit.ro AICI și AICI.

Ieri, președintele Klaus Iohannis a cerut Guvernului să renunțe la transferul contribuțiilor sociale la angajat, apreciind că acesta, acompaniat de introducerea "taxei de solidaritate" (redenumită "contribuție asigurătoare pentru muncă”), va genera o bulversare fiscală și nu va genera, în cel mai bun caz, creșterea salariilor decât, de exemplu, cu 3 lei în cazul unui salariu de 2.335 lei, în realitate urmând însă să fie sectoare întregi în care salariile vor scădea, iar pensia actualilor angajați va fi afectată.

În replică, liderul PSD, Liviu Dragnea, și premierul Mihai Tudose au susținut din nou că trecerea contribuțiilor sociale de la angajator la angajat nu va genera reduceri de salarii ci, dimpotrivă, "este pentru prima dată când se măresc salariile într-un mod serios pentru toată lumea".